DA-Group

1995-2013 (DA-Design Oy)

DA-Design Oy perustettiin vuonna 1995 ja se toimi alkuvuosinaan sulautettujen järjestelmien suunnittelijana.  Vuonna 2006 yritys osti asiakkaansa Mitron Oy:ltä mediamittauslaitteiden liiketoiminnan vuonna 2006.
Vuonna 2007 yhtiö osti SF-Design-nimisen insinööritoimiston ja muutti Forssasta Jokioisiin . Vuoden 2008 alussa se osti Elektrobit-konserniin kuuluneelta Elektrobit Microwavelta sen avaruusyksikön, joka alun perin oli ollut Insinööritoimisto Ylinen Oy. Ylinen oli Suomen avaruustoiminnan pioneeriyrityksiä ja tämän vuoksi DA-Designin avaruuslaitteiden tekemisen volyymi on kaupan jälkeen suomalaisittain suuri.  
Syksyllä 2009 DA-Design osti vuonna 1991 perustetun Cross Country Systems Oy:n puolustusteollisuus- ja teollisuusautomaatiotoiminnot, jolloin sen toiminta laajeni Tampereelle.

2014- (DA-Group -konserni)

Vuonna 2014 konsernin aputoiminimi DA-Group rekisteröitiin kattamaan emoyhtiön DA-Design Oy:n ja sen tytäryhtiöiden toiminnot.
Vuonna 2015 DA-Design osti Sanoma Medialta sen omistaman Hämeen Paino -yhtiön. Kauppaan kuului Forssassa oleva painolaitos ja siihen kuuluvat maat: 260 000 neliömetrin tontti ja 25 000 neliömetrin kiinteistöt. DA-Group siirsi päätoimipaikkansa Jokioisilta entiseen painotaloon ja alkoi käyttää tiloja elektroniikan valmistukseen ja testaukseen.
Vuonna 2016 konsernin liikevaihto oli 7,8 miljoonaa euroa.
Keväällä 2017 DA-Group osti Tampereen Hervannasta osan Microsoftin (aiemmin Nokian) testauslaboratoriotiloista laitteineen. Akkreditoidussa testauslaboratoriossa tarjotaan mittaus- ja testauspalveluita elektroniikkaan ja mobiilisovelluksiin. Tampereen toimipisteessä työntekijöitä oli 20.  
Vuonna 2017 konsernin liikevaihto oli konsernissa yli 10 miljoonaa euroa, josta noin puolet meni vientiin.
Keväällä 2018 DA-Group osti ruiskupuristusmuottivalmistaja HeViMet Oy:n. Se jatkoi kaupan jälkeen omalla nimellään, mutta muutti tuotantonsa DA-Groupin päätoimipaikkaan Forssaan. Syksyllä 2018 DA-Group osti helsinkiläisen Surma Ltd:n, joka on erikoistunut laivojen taistelunkestävyyteen. Yhtiöt olivat aiemmin tehneet yhteistyötä kansainvälisissä projekteissa.  Meripuolustusteknologian palveluja myydään jatkossakin Surma-brändillä.

Tuotteet

Teknologiakonserni DA-Group suunnittelee ja valmistaa elektroniikan ja huipputeknologian kokonaisratkaisuja. Sen asiaakkaat ovat teollisuus- ja teknologiayrityksiä, osa toimii myös puolustus- ja avaruusteollisuuden parissa. Konsernin erityisosaamista on sulautetut järjestelmät, elektroniikka ja mekaniikka, ohjelmistot sekä RF-, millimetri- ja mikroaaltoteknologiat. Palveluihin kuuluu tuotekehitys ja suunnittelu, testaus ja validointi, laitevalmistus ja elinkaaripalvelut.

Yhteistyökumppanit

Keväällä 2019 DA-Group solmi yhteistyösopimuksen Elbit Systems EW & SIGINT - Elisran kanssa. Elbit Systems kuuluu puolustussektorin markkinajohtajiin. DA-Group valmistaa globaaleihin satelliittipaikannusjärjestelmiin tarkoitettua häiriönsuojaratkaisua, "Elbit Systemsin Immune Satellite Navigation System (iSNS)" –järjestelmää, jota DA-Group valmistaa ja markkinoi. Globaalin satelliittipaikannusjärjestelmän (GNSS) lähettämiä paikkatieto- ja aikasignaaleja voidaan häiritä tai väärentää. Antennijärjestelmä iSNS pyrkii poistamaan paikkatietosignaaleista häirintälähetteen.